WhatsApp raak donker – só kan jy dit kry | Netwerk24
Deur Petrus Malherbe 04 Maart 2020 15:42
Die donker modus, oftewel "dark mode", is reeds 'n geruime tyd 'n gonswoord in die tegnologiebedryf.
En nou kan jy uiteindelik een van die gewildste apps van alle tye ook 'n donker voorkoms gee pleks van die bestaande ligte voorkoms.
WhatsApp het pas dié funksie by die jongste weergawe van sy app vir Apple- en Android-toestelle ingesluit.
Gebruikers wag reeds maande lank op hierdie funksionaliteit, wat glo talle voordele inhou.
Eerstens verminder 'n donker skerm spanning op jou oë, veral in toestande waar daar min lig is, soos 'n donker slaapkamer.
Dit sal ook help in situasies soos byvoorbeeld in 'n fliekteater as jy vinnig na 'n boodskap wil loer sonder om almal rondom jou met die lig van jou selfoonskerm te pla.
Facebook, wat WhatsApp besit, het besluit om met die donker modus van die app eerder op grys en wit te fokus.
'n Woordvoerder van die maatskappy het aan The Verge gesê hul studies het bevind dat wit teks teen 'n pikswart agtergrond steeds stremming op die oë veroorsaak.
"Daarom sal gebruikers sien WhatsApp in donker modus is eerder 'n spesifieke grys skakering, en die teks in afwit. Dit verlaag die helderheid van die skerm en verbeter leesbaarheid."
Daar gaan wel 'n verskil wees tussen hoe die nuwe donker modus op Apple- en Android-fone vertoon.
WhatsApp op Android gaan 'n ligter grys wees teenoor Apple s'n wat meer neig na donkergrys, amper swart.
'n Voorbeeld van hoe WhatsApp in donker modus op 'n iPhone lyk. Foto: 9to5Mac
Om die donker modus in WhatsApp te aktiveer, moet jy die jongste weergawe van die app vir jou Android- of Apple-foon van die betrokke app-winkel aflaai.
Die nuwe weergawe was teen Woensdagoggend reeds vir Apple-toestelle beskikbaar, maar skynbaar nog nie vir Android nie. Dit sal na verwagting binne die volgende paar dae sy verskyning maak.
Sodra jy die nuwe weergawe van WhatsApp afgelaai het, gaan as volg te werk:
Op 'n iPhone: WhatsApp se donker modus is gekoppel aan jou foon s'n. Met ander woorde gaan na jou foon se verstellings, dan na "Display & Brightness" en kies "Dark".
Jou hele foon se agtergrond gaan van swart-op-wit na wit-op-swart verander, insluitende WhatsApp.
Op 'n Android-foon: Binne WhatsApp, gaan na die app se verstellings, kies "Chats" en dan "Themes". Die opsie om die donker modus te aktiveer, sal daar verskyn.
Instagram en Facebook se Messenger het albei reeds 'n opsie vir donker modus. Daar is nog geen aanduiding of die Facebook-app self ook binnekort hierdie opsie gaan aanbied nie.